作者:盧綸
標題:臥病寓居龍興觀枉馮十七著作書知罷攝洛陽赴緱氏因題十四韻寄馮生並贈喬尊師
內容:乞假依山宅，蹉跎屬歲周。弱荑輕採拾，鈍質稱歸休。潘嶽衰將至，劉楨病未瘳。步遲乘羽客，起晏滯書郵。幸以編方驗，終貽骨肉憂。灼龜爐氣冷，曝藥樹陰稠。語命心堪醉，傷離夢亦愁。葷羶居已絕，鸞鶴見無由。世累如塵積，年光劇水流。躡雲知有路，濟海豈無舟。倚玉翻成難，投磚敢望酬。卑棲君就祿，羸憊我逢秋。腐葉填荒轍，陰螢出古溝。依然在遐想，願子勵風猷。